***„Járjatok a földön, lakjatok az égben!” (Don Bosco)***

**MEGŐRIZVE MEGÚJULNI**

***Az iskolában a szeretet szüli meg a rendet…***

**A fenti idézet akár a hitvallása is lehetne annak a figyelemre méltó megújulásnak, ami idén elkezdődött a Szalézi Intézmény Fenntartó (SZIF) kezdeményezésére. Ennek talán az egyik legfontosabb állomása a Nyergesújfalui Szalézi-Irinyi Középiskola életében bekövetkezett változás. A Tartomány a legegyszerűbb és egyben a leginkább célravezető megoldást választotta: megőrizve megújítani azt a szemléletet és törekvést, aminek alapjai Don Bosco nevéhez fűződnek a fiatalság oktatásában és nevelésében.**

A gyökerekhez történő visszatérésnek most megteremtették az intézményesített kereteit is. Június elsejétől létrehozták a Szalézi Intézmény Fenntartó *elnöki tanácsos* feladatkört. Nagy Jánosra, a SZIF elnöki tanácsosára hárul a feladat, hogy mindazok a szellemi és erkölcsi elvárások maradéktalanul érvényesüljenek az intézményben, amit a Fenntartó megfogalmazott a Don Bosco-i szellemiség jegyében. Ennek legfontosabb sarokköve, hogy a gyermekek testi-lelki fejlődése minden mást felülírjon az iskolában. Őszinteség, egyszerűség és a hiten alapuló derű költözhet be az iskolába az őszi becsengetéskor.

A változás másik fontos eleme természetesen a pedagógus. A megújult szemlélet őket is segíteni kívánja úgy, hogy száműzi az intézményből az eddig sajnos még az oktatási folyamatokat is gyakran bénító stresszhelyzeteket. Az elnöki tanácsosra minden tanuló és nevelő számíthat, ha a napi gondokból fakadó problémákat kell megbeszélni, vagy ha a korábbi szorongásokat kell feloldani. A tartomány ugyanis nem kevesebbet szeretne, mint azt, hogy tanár és diák egyformán az otthonának tekintse az iskolát, ahol minden jó szándékú és Istennek tetsző ötlet, elképzelés és álom megvalósulhat.

Ha egy szóban kellene megfogalmazni mindazt, amit a változások hoznak, az a bizalom. A megújult iskolában a tanárok újra megtanulhatnak bízni egymásban és saját magukban. Így válhat természetessé, hogy a diákok is maradéktalanul tudjanak bízni a nevelőikben, és ez a mindent és mindenkit átható bizalom teremtheti meg azt a légkört, amelyben otthonosan érzi magát minden érintett. Így a szeretet nem pusztán írott malaszt vagy üres szólam lesz, hanem a hétköznapok természetes állapota az intézményben, amely megérdemli, hogy visszataláljon arra az útra, amelyen a Jóisten és az alapítók elindították. Az új rendet szeptembertől, így éppen a szeretet szüli majd meg. Azzal, hogy a SZIF ezt felismerve a megújulás mellett döntött, komoly segítséget nyújt az iskolának. Mert Don Bosco szavai ma is érvényesek:

***„A segítség felülről jön. Nagyon mélyre kell szállni, hogy kiérdemeljük. Minél mélyebbről kezdünk, annál magasabbra érünk.”***